CELEX: 32012D0224
Language: fi
Date: 2012-03-29 00:00:00
Title: 2012/224/EU: Neuvoston täytäntöönpanopäätös, annettu 29 päivänä maaliskuuta 2012 , unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

27.4.2012   
            
            
               FI
            
            
               Euroopan unionin virallinen lehti
            
            
               L 115/21
            
         NEUVOSTON TÄYTÄNTÖÖNPANOPÄÄTÖS,
   annettu 29 päivänä maaliskuuta 2012,
   unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta
   (2012/224/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010 (1) ja erityisesti sen 3 artiklan 2 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Komissio on tarkastellut neuvoston täytäntöönpanopäätöksen 2011/344/EU (2) 3 artiklan 9 kohdan mukaisesti yhdessä Kansainvälisen valuuttarahaston kanssa ja yhteistoiminnassa Euroopan keskuspankin kanssa kolmannen kerran Portugalin viranomaisten edistymistä talous- ja rahoitussopeutusohjelmassa, jäljempänä ’ohjelma’, sovittujen toimenpiteiden toteutuksessa ja näiden toimenpiteiden tehokkuutta sekä taloudellisia ja yhteiskunnallisia vaikutuksia.
            
         
               (2)
            
            
               Tarkastelussa on todettu, että Portugali on noudattanut ehtoja vuoden 2011 viimeisellä neljänneksellä tyydyttävästi. Vuonna 2011 julkisen talouden alijäämä alitti tavoitteen, joka on 5,9 prosenttia suhteessa BKT:hen, ja alijäämän arvioidaan nyt olevan noin 4 prosenttia suhteessa BKT:hen, mihin on kuitenkin päästy siirtämällä pankkien eläkerahastoista poikkeuksellisesti valtion sosiaaliturvajärjestelmään noin 6 miljardia euroa (noin 3½ prosenttia suhteessa BKT:hen). Vuoden 2012 talousarvio on johdonmukainen ohjelman mukaisen alijäämätavoitteen, 4½ prosenttia suhteessa BKT:hen, saavuttamiseen nähden. Rahoitusjärjestelmän vakautta tukevien poliittisten toimien toteuttaminen jatkuu. Portugalin pankit pyrkivät noudattamaan ohjelmassa edellytettyjä korkeampia pääomavaatimuksia ja ottamaan huomioon myös vaikutukset, jotka johtuvat Euroopan pankkiviranomaisen vaatimuksesta, joka koskee uutta väliaikaista pääomapuskuria valtionvelalle altistumista silmällä pitäen, paikalla tehtävien tarkastusten erityisohjelmasta sekä pankkien eläkerahastojen siirtämisestä valtion sosiaaliturvajärjestelmään. Myös työ- ja tuotemarkkinoiden uudistuksissa edistytään: työmarkkinaosapuolet pääsivät yhteisymmärrykseen laajasta ja kunnianhimoisesta työmarkkinauudistuksesta ja parlamentille on toimitettu kilpailua koskevan lainsäädäntökehyksen merkittävä tarkistus, jolla luodaan edellytykset kilpailusääntöjen tehokasta täytäntöönpanojärjestelmää varten. Yksityistämisohjelmaa pannaan täytäntöön uuden puitelain mukaisesti. Energiayhtiö (EDP) ja energiaverkkoyhtiö (REN) on myyty. Valtion omistamien yritysten rakenneuudistusstrategia on luotu. Julkisia hankintoja koskevaa oikeudellista kehystä parannetaan, ja asuntomarkkinoiden oikeudellinen kehys on valmisteilla. Tuomioistuinjärjestelmän uudistus edistyy hyvin.
            
         
               (3)
            
            
               Tämä kehitys huomioiden olisi täytäntöönpanopäätös 2011/344/EU muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan täytäntöönpanopäätöksen 2011/344/EU 3 artikla seuraavasti:
   
               1)
            
            
               Korvataan 6 kohta seuraavasti:
               ”6.   Portugalin on toteutettava seuraavat toimenpiteet vuoden 2012 aikana yhteisymmärryspöytäkirjan mukaisesti:
               
                           a)
                        
                        
                           Toimenpiteet, jotka määritellään b ja c alakohdassa ja jotka ovat vähintään 9,8 miljardia euroa, on sisällytettävä vuoden 2012 talousarvioon. Vuoden 2012 talousarviokehityksestä johtuvan mahdollisen eron kaventamiseksi on toteutettava lisätoimenpiteitä varsinkin menopuolella. Hallituksen on hyväksyttävä maaliskuussa lisätalousarvio, johon sisällytetään useita tekijöitä, kuten pankkien eläkerahastojen siirtämisestä valtion sosiaaliturvajärjestelmään aiheutuvat vaikutukset, Madeiran autonomisen alueen kanssa tehty rahoitussopimus, talouden näkymien heikentymisestä julkiseen talouteen aiheutuvat vaikutukset, pienemmät korkojen maksut ja maksurästien hoitamisstrategia. Lisätalousarviossa ei muuteta vuodeksi 2012 asetettua julkisen talouden alijäämätavoitetta (4½ prosenttia suhteessa BKT:hen).
                        
                     
                           b)
                        
                        
                           Portugalin on pyrittävä vuonna 2012 vähentämään menoja vähintään 6,8 miljardia euroa, mukaan luettuina julkisen sektorin palkkojen alentaminen ja työpaikkojen vähentäminen, eläkkeiden leikkaukset, kattava keskushallinnon uudelleenjärjestely, päällekkäisyyksien ja muunlaisen tehottomuuden poistaminen, valtion omistamiin yrityksiin tehtävien tulonsiirtojen vähentäminen, kuntien ja piirien lukumäärän vähentäminen, leikkaukset koulutuksen ja terveydenhuollon aloilla, alue- ja paikallisviranomaisille tehtävien tulonsiirtojen alentaminen sekä pääomamenojen ja muiden menojen alennukset ohjelman mukaisesti.
                        
                     
                           c)
                        
                        
                           Tulopuolella Portugalin on toteutettava tuloja koskevia toimenpiteitä, joiden kokonaisvaikutus on noin 3 miljardia euroa. Näihin toimenpiteisiin kuuluvat alv-pohjan laajentaminen vähentämällä vapautuksia ja tarkistamalla luettelot tavaroista ja palveluista, joihin sovelletaan alennettua, keskimääräistä ja korkeampaa kantaa, valmisteverojen korottaminen, veropohjan laajentaminen yhtiöiden ja henkilöiden tuloverotuksessa vähentämällä verovähennyksiä ja erityisjärjestelmiä, eläkkeisiin ja ansiotuloihin sovellettavien henkilötuloverovähennysten lähentämisen varmistaminen ja kiinteistöverotuksen muuttaminen vähentämällä vapautuksia huomattavasti. Näitä toimenpiteitä on täydennettävä toteuttamalla toimia veronkierron, petosten ja epävirallisen talouden torjumiseksi.
                        
                     
                           d)
                        
                        
                           Portugalin on hyväksyttävä toimenpiteitä julkisen talouden hoidon lujittamiseksi. Sen on toteutettava uudessa julkisen talouden kehystä koskevassa laissa säädetyt toimenpiteet, joihin sisältyy muun muassa keskipitkän aikavälin julkisen talouden kehyksen laatiminen. Julkisen talouden kehystä paikallisella ja alueellisella tasolla on lujitettava huomattavasti erityisesti esittämällä tärkeimmät vaihtoehdot paikallisen ja alueellisen tason rahoituslakien muuttamiseksi siten, että ne vastaavat julkisen talouden kehystä koskevan lain vaatimuksia. Portugalin on tehostettava julkista taloutta koskevaa raportointia ja seurantaa sekä lujitettava talousarvion toteutukseen liittyviä sääntöjä ja menettelyjä. Portugalin hallituksen on valmisteltava strategia maksurästien toteamiseksi ja hoitamiseksi. Strategiassa on vahvistettava velkojia tärkeysjärjestykseen asetettaessa sovellettavat perusteet ja hallinnolliset järjestelyt, joilla varmistetaan, että maksurästit hoidetaan tasapuolisella ja avoimella tavalla kaikilla sektoreilla. Portugalin on luotava vankka oikeudellinen ja institutionaalinen kehys julkisen talouden riskien arvioimiseksi ennen yksityisen ja julkisen sektorin kumppanuussopimusten tekemistä. Portugalin on niin ikään hyväksyttävä laki, jolla säännellään valtion omistamien yritysten perustamista ja toimintaa keskus-, alue- ja paikallishallinnon tasolla. Portugali ei saa tehdä uusia yksityisen ja julkisen sektorin kumppanuussopimuksia eikä perustaa valtion omistamia yrityksiä, ennen kuin uudelleentarkastelu on valmis ja uusi oikeudellinen rakenne luotu.
                        
                     
                           e)
                        
                        
                           Portugalin paikallishallinto koostuu tällä hetkellä 308 kunnasta ja 4 259 piiristä. Portugalin on laadittava tehostamissuunnitelma näiden yksiköiden uudelleenorganisoimiseksi ja niiden lukumäärän vähentämiseksi merkittävästi. Muutosten on tultava voimaan seuraavan paikallisvaalikauden alussa.
                        
                     
                           f)
                        
                        
                           Portugalin on nykyaikaistettava tulojen hallinnointia perustamalla yksi vastuuyksikkö, vähentämällä kunnanvirastojen lukumäärää ja poistamalla verovalitusjärjestelmässä vielä jäljellä olevat pullonkaulat.
                        
                     
                           g)
                        
                        
                           Portugalin on pantava täytäntöön Madeiran autonomisen alueen kanssa tehty rahoitusjärjestely.
                        
                     
                           h)
                        
                        
                           Portugalin on toteutettava toimenpiteitä, joilla parannetaan valtion omistamien yritysten tehokkuutta ja kestävyyttä keskus-, alue- ja paikallishallinnon tasolla. Portugalin on pantava täytäntöön strategia valtion omistamien yritysten rakenteen uudistamiseksi ja niiden velkaantuneisuuden vähentämiseksi sekä markkinoilta saatavaa rahoitusta koskevien edellytysten parantamisen varmistamiseksi. Portugalin on pantava tämä strategia täytäntöön siten, että alakohtainen operationaalinen tasapaino saavutetaan viimeistään vuoden 2012 lopussa.
                        
                     
                           i)
                        
                        
                           Portugalin on jatkettava yksityistämisohjelman toteuttamista. Vuonna 2012 on erityisesti myytävä julkisen sektorin GALP:ssä, TAP:ssa ja ANA:ssa olevat osakkeet ja käynnistettävä Comboios de Portugalin rahtiliikennehaaran, Correios de Portugalin ja tiettyjen pienempien yritysten yksityistäminen. Parpublicalle on laadittava strategia joko sen toiminnan lakkauttamiseksi tai sen liittämiseksi julkisyhteisöihin.
                        
                     
                           j)
                        
                        
                           Portugalin on pantava täytäntöön lainsäädäntöä työttömyysvakuutusjärjestelmän uudistamiseksi muun muassa lyhentämällä työttömyysvakuutusetuuksien enimmäiskestoa, asettamalla työttömyyskorvauksille katto, joka on 2,5 kertaa sosiaaliturvaindeksin perusluku, vähentämällä etuuksia työttömyyskauden aikana, lyhentämällä vähimmäismaksuaikaa ja laajentamalla työttömyysvakuutusjärjestelmä tiettyihin itsenäisten ammatinharjoittajien luokkiin.
                        
                     
                           k)
                        
                        
                           Portugalin hallituksen on laadittava ehdotus erorahajärjestelmän yhdenmukaistamiseksi siten, että sen kesto saataisiin saatettua keskimääräiselle unionin tasolle eli 8–12 päivään työvuotta kohden, sekä erorahojen korvausrahaston perustamiseksi.
                        
                     
                           l)
                        
                        
                           Ylityökorvauksia koskevaa sääntelyä on kevennettävä ja työaikajärjestelyjen joustavuutta lisättävä.
                        
                     
                           m)
                        
                        
                           Makrotalouden epätasapainon korjaamiseksi Portugalin on edistettävä työpaikkojen luomista tukevaa ja yritysten kilpailukykyä parantavaa palkkakehitystä. Vähimmäispalkkoja voidaan korottaa ohjelmakauden aikana vain, jos se voidaan perustella talouden ja työmarkkinoiden kehityksellä. Nykyisten palkkaneuvottelujärjestelmien puutteiden korjaamiseksi on toteutettava toimenpiteitä, joihin sisältyy lainsäädäntö työehtosopimusten laajentamiseen sovellettavien perusteiden ja menettelyjen määrittämiseksi uudelleen ja yrityskohtaisten sopimusten helpottamiseksi. Siihen saakka laajennusten soveltaminen on keskeytettävä.
                        
                     
                           n)
                        
                        
                           Aktiivisia työmarkkinapolitiikkoja on lujitettava nykyisten käytäntöjen tarkastelun ja hyväksytyn toimintasuunnitelman perusteella.
                        
                     
                           o)
                        
                        
                           Keskiasteen ja ammatillisen koulutuksen laadun parantamiseksi on laadittava toimintasuunnitelma.
                        
                     
                           p)
                        
                        
                           Tuomioistuinjärjestelmän toimintaa on parannettava toteuttamalla tuomioistuinjärjestelmän uudistamista koskevassa suunnitelmassa ehdotetut toimenpiteet ja selvittämällä vireillä olevat tapaukset, jotta toimenpiteet voidaan kohdentaa tuomioistuimiin kertyneen ruuhkan purkamiseen ja vaihtoehtoisten riitojenratkaisumenettelyjen edistämiseen.
                        
                     
                           q)
                        
                        
                           Portugalin on jatkettava taloutensa avaamista kilpailulle. Portugalin hallituksen on toteutettava tarvittavat toimenpiteet sen varmistamiseksi, ettei hallituksen toiminta luo esteitä pääoman vapaan liikkuvuuden tielle ja erityisesti huolehdittava, ettei Portugalin valtio tai mikään julkinen elin tee osakkeenomistajan ominaisuudessa sopimuksia, jotka voivat estää pääomien vapaata liikkuvuutta tai vaikuttaa yritysten taloudelliseen ohjaukseen. Asiantuntijapalvelut on vapautettava parantamalla ammatillisen pätevyyden puitteita ja poistamalla säänneltyjä ammatteja koskevat rajoitukset. Rakennus- ja kiinteistöalalla Portugalin on kevennettävä rajat ylittävien palvelujen tarjoajiin sovellettavia vaatimuksia ja tarkasteltava uudelleen palvelun tarjoajien sijoittautumisen tiellä olevia esteitä.
                        
                     
                           r)
                        
                        
                           Kilpailu- ja sääntelykehystä on parannettava. Portugalin on lisättävä tärkeimpien kansallisten sääntelyviranomaisten itsenäisyyttä ja resursseja, pantava täytäntöön kilpailulaki kilpailusääntöjen täytäntöönpanon nopeuttamiseksi ja tehostamiseksi ja käynnistettävä kilpailuun, sääntelyyn ja valvontaan erikoistuneen tuomioistuimen toiminta.
                        
                     
                           s)
                        
                        
                           Energia-alalla Portugalin on toteutettava toimenpiteitä, joilla helpotetaan pääsyä Iberian niemimaan kaasumarkkinoille ja edistetään niiden syntyä, ja toteutettava lisätoimia saattaakseen EU:n kolmannen energia-alan lainsäädäntöpaketin kokonaisuudessaan osaksi kansallista lainsäädäntöä. Portugalin on toteutettava toimenpiteitä tarkastellakseen uudelleen sähköntuotannon tuki- ja korvausjärjestelmiä. Portugalin on toteutettava toimenpiteitä liiallisten voittomarginaalien alentamiseksi ja liian alhaisista tariffeista aiheutuneen velan poistamiseksi viimeistään vuonna 2020 keskittymällä sähköntuotantotakuuta koskeviin korvausjärjestelmiin, erityisjärjestelmään (uusiutuvat energianlähteet, lukuun ottamatta niitä, joiden käyttöluvat myönnetään tarjouspyyntöjen perusteella, sekä sähkön ja lämmön yhteistuotanto) ja tavanomaiseen järjestelmään (”CMEC” ja ”CAE”).
                        
                     
                           t)
                        
                        
                           Muilla verkkotoimialoilla, erityisesti liikenteen, televiestinnän ja postipalvelujen alalla, Portugalin on toteutettava lisätoimenpiteitä kilpailun ja joustavuuden edistämiseksi.
                        
                     
                           u)
                        
                        
                           Portugalin on hyväksyttävä tarkistettu julkisia hankintoja koskeva säännöstö liiketoimintaympäristön kilpailukyvyn parantamiseksi ja julkisten menojen tehokkuuden parantamiseksi.
                        
                     
                           v)
                        
                        
                           Portugalin on pantava täytäntöön vuokra-asuntomarkkinoita koskeva lainsäädäntö vuokralaisten ja vuokranantajien velvollisuuksien tasapainottamiseksi entisestään, asuntojen kunnostamista koskevien kannustimien lisäämiseksi sekä markkinoiden joustavoittamiseksi ja niiden saamiseksi entistä dynaamisemmiksi.”
                        
                     
         
               2)
            
            
               Muutetaan 8 kohta seuraavasti:
               
                           a)
                        
                        
                           Korvataan b ja c alakohdat seuraavasti:
                           
                                       ”b)
                                    
                                    
                                       seurattava tiiviisti suunnitelmia, jotka pankit esittävät nostaakseen rajoituksettomien ensisijaisten omien varojen suhdelukunsa (Core tier 1) 10 prosenttiin viimeistään vuoden 2012 lopussa. Pääomavaatimukset, jotka johtuvat Euroopan pankkiviranomaisen asettamasta vaatimuksesta arvostaa valtion velka markkinahinnoin, on saavutettava vuoden 2012 kesäkuussa yhdessä paikan päällä tehtävien tarkastusten erityisohjelmasta samoin kuin pankkien eläkerahastojen siirtämisestä valtion sosiaaliturvajärjestelmään johtuvien pääomavaikutusten kanssa. Jos pankit eivät pysty noudattamaan pääomavaatimusta ajoissa, niillä on mahdollisuus hakea väliaikaista julkista sijoitusta, joka on yksityisten pankkien osalta saatavilla ohjelmassa vahvistetusta vakavaraisuutta koskevasta tukijärjestelystä, jonka käytössä olevat määrärahat ovat 12 miljardia euroa.
                                    
                                 
                                       c)
                                    
                                    
                                       varmistettava pankkisektorin tasapainoinen ja järjestynyt tasesopeutus, mikä on keskeisen tärkeä rahoituksen epätasapainon poistamiseksi pysyvästi. Pankkien rahoitussuunnitelmissa tavoitteena on ohjelman loppuun mennessä vähentää lainojen suhde talletuksiin ohjeelliseen arvoon, joka on noin 120 prosenttia, ja päästä mahdollisesti eurojärjestelmästä saatavasta rahoituksesta riippuvuuden vähentämiseen ohjelmakaudella. Nämä rahoitussuunnitelmat on tarkistettava neljännesvuosittain.”
                                    
                                 
                     
                           b)
                        
                        
                           Korvataan e ja f alakohdat seuraavasti:
                           
                                       ”e)
                                    
                                    
                                       varmistettava, että valtion omistamaa Caixa Geral de Depósitos -pankkia (CGD) virtaviivaistetaan sen keskeisen pankkitoiminnan pääomapohjan kasvattamiseksi tarvittavalla tavalla. Sen vakuutustoiminta on tarkoitus myydä vuonna 2012 suoraan lopulliselle ostajalle, ja myynnillä pyritään tyydyttämään vuoden 2012 lisäpääomatarpeet. Lisäksi CGD jatkaa toimia luopuakseen ei-strategisista omaisuuseristä. Jos tarpeita ei voida tyydyttää ryhmän sisäisistä lähteistä viimeistään kesäkuun 2012 lopussa, CDG:lle on myönnettävä julkista pääomatukea pankin pääoman vakavaraisuutta koskevan tukijärjestelyn ulkopuolisista käteispuskureista.
                                    
                                 
                                       f)
                                    
                                    
                                       varmistettava, että pankkien eläkerahastojen osittaisesta siirtämisestä valtion sosiaaliturvajärjestelmään saatavat varat käytetään unionin valtiontukisääntöjä noudattaen. Portugalin hallituksen on toteutettava tiukkoja kelpoisuusperusteita noudattaen enintään 3 miljardin euron saamisen siirto pankeilta julkisyhteisöille siten, että velallisen sopimusvelvoitteet säilyvät ennallaan.”
                                    
                                 
                     
                           c)
                        
                        
                           Korvataan g alakohta seuraavasti:
                           
                                       ”g)
                                    
                                    
                                       kehitettävä ja pantava täytäntöön tehokkaampi strategia erityisrahoitusyhtiöihin liittyvien ongelmallisten saatavien takaisin perimiseksi, jotta veronmaksajan tuotto saataisiin maksimoitua kohtuullisessa määrärajassa.”
                                    
                                 
                     
                           d)
                        
                        
                           Korvataan i alakohta seuraavasti:
                           
                                       ”i)
                                    
                                    
                                       varmistettava, että pankit ovat sisällyttäneet stressitestiin paikan päällä tehtävien tarkastusten erityisohjelman käytettävissä olevat tulokset siten, että rajoituksettomien ensisijaisten omien varojen suhdeluku (Core tier 1) on 6 prosenttia.”
                                    
                                 
                     
                           e)
                        
                        
                           Kumotaan j alakohta.
                        
                     
         2 artikla
   Tämä päätös on osoitettu Portugalin tasavallalle.
   
      Tehty Brysselissä 29 päivänä maaliskuuta 2012.
      
         
            Neuvoston puolesta
         
         
            Puheenjohtaja
         
         N. WAMMEN
      
   
   
      (1)  EUVL L 118, 12.5.2010, s. 1.
   
      (2)  EUVL L 159, 17.6.2011, s. 88.